CELEX: 52020PC0570
Language: da
Date: 2020-09-18
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Den Internationale Vinorganisation (OIV)

EUROPA-KOMMISSIONEN
            Bruxelles, den 18.9.2020
            COM(2020) 570 final
            2020/0261(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Den Internationale Vinorganisation (OIV)
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelsen af den holdning, der skal indtages på Unionens vegne på Den Internationale Vinorganisations (OIV) generalforsamling den 27. november 2020 i forbindelse med den planlagte vedtagelse af OIV-resolutioner, som kan have retsvirkninger for EU-retten.
            
            
               2.Baggrund for forslaget
            
            
               2.1.EU's særlige status i OIV
            
            
               I øjeblikket er 47 stater medlem af OIV, hvoraf 20 er EU-medlemsstater. EU er ikke medlem af OIV. OIV tildelte den 20. oktober 2017 Unionen den særlige status, der er omhandlet i artikel 4 i OIV's forretningsorden, således at Unionen kan deltage i udvalgenes, underudvalgenes og ekspertgruppernes arbejde og deltage i generalforsamlingens og i forretningsudvalgets møder.
            
            
               2.2.OIV
            
            
               Den Internationale Vinorganisation (OIV) er en videnskabelig og teknisk mellemstatslig organisation, der beskæftiger sig med vinproduktion, vin, vinbaserede drikkevarer, spisedruer, rosiner og andre vinavlsprodukter. OIV har til formål i) at informere om, hvilke foranstaltninger der bør træffes i vinsektoren for at tilgodese producenternes, forbrugernes og de øvrige aktørers interesser, ii) at yde bistand til andre internationale organisationer, der beskæftiger sig med standardisering, og iii) at bidrage til at fremme international harmonisering af nuværende praksis og standarder.
            
            
               2.3.Den retsakt, der skal vedtages af OIV
            
            
               OIV's næste generalforsamling vil blive afholdt i Paris den 27. november 2020. I den forbindelse og på baggrund af de drøftelser, der fandt sted på ekspertgruppens videomøder i juni 2020, kan det forventes, at følgende resolutioner, som kan have retsvirkninger for EU-retten, sættes på generalforsamlingens dagsorden til vedtagelse:
            
            
               –Udkast til resolution OENO-MICRO 19-659 om ajourføring af de tilsvarende ønologiske fremgangsmåder. Udkast til resolution OENO-TECHNO 17-614A, 17-614B og 18-634 om nye ønologiske fremgangsmåder. I henhold til artikel 80, stk. 3, litra a), og artikel 90, stk. 2, i forordning (EU) nr. 1308/2013
                  1
                vil disse resolutioner have retsvirkning for EU-retten.
            
            
               –Med udkast til resolution OENO-MICRO 16-594B fastlægges en ny ønologisk fremgangsmåde. I henhold til artikel 80, stk. 3, litra a), og artikel 90, stk. 2, i forordning (EU) nr. 1308/2013 vil denne resolution have retsvirkning for EU-retten.
            
            
               –Udkast til resolution OENO-SPECIF 18-643 om indførelse af en monografi til bestemmelse af identitetsspecifikationerne for adsorbente styrendivinylbenzengranulater, udkast til resolution OENO-SPECIF 18-644 om fastlæggelse af identitetsspecifikationerne for calciumsulfat og udkast til resolution OENO-SPECIF 18-645 om metoden til bestemmelse af middelmolekylmassen for kaliumpolyaspartat. I henhold til artikel 80, stk. 3, litra a), og artikel 90, stk. 2, i forordning (EU) nr. 1308/2013 og artikel 9 i Kommissionens delegerede forordning (EU) 2019/934
                  2
                vil disse resolutioner have retsvirkning for EU-retten.
            
            
               –Med udkast til resolution OENO-SCMA 17-618 og 17-620 fastlægges nye analysemetoder. I henhold til artikel 80, stk. 3, litra a), og artikel 80, stk. 5, i forordning (EU) nr. 1308/2013 vil disse resolutioner have retsvirkning for EU-retten.
            
            
               Som det tidligere har været tilfældet, kan det forventes, at dagsordenen for OIV's generalforsamlings møde stadig kan blive ændret, og at yderligere resolutioner, som vil have retsvirkninger for EU-retten, sættes på dagsordenen For at sikre at generalforsamlingen kan arbejde effektivt, samtidig med at bestemmelserne i traktaterne overholdes, vil Kommissionen rettidigt supplere eller ændre nærværende forslag, således at Rådet kan vedtage den holdning, der skal indtages for disse resolutioner. 
            
            
               3.Den holdning, der skal indtages på Unionens vegne
            
            
               De udkast til resolutioner, der kommer til afstemning på OIV's næste generalforsamling, er blevet drøftet indgående mellem videnskabelige og tekniske eksperter i vinsektoren. Resolutionerne bidrager til den internationale harmonisering af vinstandarderne og opstiller rammer, som sikrer fair konkurrence ved handel med vinavlsprodukter. De bør derfor støttes.
            
            
               4.Retsgrundlag
            
            
               4.1.Proceduremæssigt retsgrundlag
            
         
         
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Artikel 218, stk. 9, i TEUF finder anvendelse, uanset om Unionen er medlem af organet eller part i den pågældende aftale
                  3
               .
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  4
               .
            
            
               4.1.2.Princippernes anvendelse på det foreliggende tilfælde
            
            
               Den Internationale Vinorganisation (OIV) er en videnskabelig og teknisk mellemstatslig organisation, der beskæftiger sig med vinproduktion, vin, vinbaserede drikkevarer, spisedruer, rosiner og andre vinavlsprodukter. I øjeblikket er 47 stater medlem af OIV, hvoraf 20 er EU-medlemsstater. EU er ikke medlem af OIV. OIV tildelte den 20. oktober 2017 Unionen den særlige status, der er omhandlet i artikel 4 i OIV's forretningsorden, således at Unionen kan deltage i udvalgenes, underudvalgenes og ekspertgruppernes arbejde og deltage i generalforsamlingens og i forretningsudvalgets møder. 
            
            
               I henhold til Europa-Parlamentets og Rådets forordning (EU) nr. 1308/2013 og Kommissionens delegerede forordning (EU) 2019/934 har visse resolutioner, der er vedtaget og offentliggjort af OIV, retsvirkning for EU-retten. Unionens holdning til nævnte resolutioner for så vidt angår de områder, der hører under dens kompetence, bør derfor vedtages af Rådet og udtrykkes på møderne i OIV af de medlemsstater, der er medlemmer af OIV, idet de handler i fællesskab i Unionens interesse. 
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Det primære formål med de påtænkte udkast til resolutioner vedrører harmoniseringen af vinstandarder og således også gennemførelsen af en fælles landbrugspolitik. Det materielle retsgrundlag for den foreslåede afgørelse er derfor artikel 43 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 43 sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Ikke relevant
            
            
               2020/0261 (NLE)
            
            
               Forslag til
            
            
               RÅDETS AFGØRELSE
            
         
         
            
               om den holdning, der skal indtages på Den Europæiske Unions vegne i Den Internationale Vinorganisation (OIV)
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den Internationale Vinorganisation (OIV) vil på sin kommende generalforsamling den 27. november 2020 behandle og eventuelt vedtage resolutioner, der vil have retsvirkninger i henhold til artikel 218, stk. 9, i TEUF. 
            
            
               (2)Unionen er ikke medlem af OIV. OIV tildelte den 20. oktober 2017 Unionen den særlige status, der er omhandlet i artikel 4 i OIV's forretningsorden. 
            
            
               (3)20 EU-medlemsstater er medlem af OIV. Disse medlemsstater har mulighed for at foreslå ændringer til udkastene til OIV-resolutioner og vil blive bedt om at vedtage nogle af udkastene til OIV-resolutionerne på OIV's næste generalforsamling den 27. november 2020.
            
            
               (4)Unionens holdning til nævnte resolutioner for så vidt angår de områder, der hører under dens kompetence, bør derfor vedtages af Rådet og udtrykkes på møderne i OIV af de medlemsstater, der er medlemmer af OIV, idet de handler i fællesskab i Unionens interesse.
            
            
               (5)I henhold til Europa-Parlamentets og Rådets forordning (EU) nr. 1308/2013
                  5
                og Kommissionens delegerede forordning (EU) 2019/934
                  6
                vil visse resolutioner, der er vedtaget og offentliggjort af OIV, have retsvirkninger.
            
            
               (6)I henhold til artikel 80, stk. 3, litra a), i forordning (EU) nr. 1308/2013 skal Kommissionen tage hensyn til de ønologiske fremgangsmåder og analysemetoder, der anbefales og er offentliggjort af Det Internationale Vinorganisation (OIV), når den giver tilladelse til ønologiske fremgangsmåder.
            
            
               (7)I henhold til artikel 80, stk. 5, i forordning (EU) nr. 1308/2013 skal Kommissionen ved fastsættelsen af analysemetoder til bestemmelse af sammensætningen af vinavlsprodukter basere sådanne metoder på relevante metoder, der er anbefalet og offentliggjort af OIV, medmindre de er ineffektive eller uhensigtsmæssige til opfyldelsen af de mål, Unionen forfølger.
            
            
               (8)I henhold til artikel 90, stk. 2, i forordning (EU) nr. 1308/2013, skal vinavlsprodukter, der importeres til Unionen, fremstilles efter de ønologiske fremgangsmåder, der er godkendt af Unionen i medfør af nævnte forordning eller, hvis tilladelsen endnu ikke er givet, efter de ønologiske fremgangsmåder, der er anbefalet og offentliggjort af OIV.
            
            
               (9)I artikel 9, stk. 1, i delegeret forordning (EU) 2019/934 fastsættes det, at medmindre de er fastsat af Kommissionen, anvendes der i forbindelse med ønologiske fremgangsmåder de renheds- og identitetsspecifikationer, der er henvist til i del A, tabel 2, kolonne 4, i bilag I til nævnte forordning, som henviser til dossierer i OIV's kodeks.
            
            
               (10)Med udkast til resolution OENO-MICRO 19-659 ajourføres de tilsvarende ønologiske fremgangsmåder. Udkast til resolution OENO-TECHNO 17-614A, 17-614B og 18-634 om nye ønologiske fremgangsmåder. I henhold til artikel 80, stk. 3, litra a), og artikel 90, stk. 2, i forordning (EU) nr. 1308/2013 vil disse resolutioner have retsvirkninger.
            
            
               (11)Med udkast til resolution OENO-MICRO 16-594B fastlægges en ny ønologisk fremgangsmåde. I henhold til artikel 80, stk. 3, litra a), og artikel 90, stk. 2, i forordning (EU) nr. 1308/2013 vil denne resolution have retsvirkninger.
            
            
               (12)I udkast til resolution OENO-SPECIF 18-643, 18-644 og 18-645 fastlægges renheds- og identitetsspecifikationerne for visse stoffer, der anvendes i forbindelse med ønologiske fremgangsmåder. I henhold til artikel 80, stk. 3, litra a), og artikel 90, stk. 2, i forordning (EU) nr. 1308/2013 og artikel 9 i delegeret forordning (EU) 2019/934 vil disse resolutioner have retsvirkninger.
            
            
               (13)Med udkast til resolution OENO-SCMA 17-618 og 17-620 fastlægges nye analysemetoder. I henhold til artikel 80, stk. 3, litra a), og artikel 80, stk. 5, i forordning (EU) nr. 1308/2013 vil disse resolutioner have retsvirkninger.
            
            
               (14)Disse udkast til resolutioner er blevet drøftet indgående mellem videnskabelige og tekniske eksperter inden for vinsektoren. De bidrager til den internationale harmonisering af vinstandarderne og opstiller rammer, som vil sikre fair konkurrence ved handel med vinavlsprodukter. De bør derfor støttes.
            
            
               (15)For at give den nødvendige fleksibilitet under forhandlingerne forud for OIV's generalforsamlings møde bør de medlemsstater, der er medlemmer af OIV, bemyndiges til at bifalde ændringer til disse resolutioner, forudsat at sådanne ændringer ikke ændrer det materielle indhold —
            
         
         
            
            
               VEDTAGET DENNE AFGØRELSE:
            
            
               Artikel 1
            
            
               Unionens holdning er fastlagt i bilaget og udtrykkes på OIV's generalforsamling den 27. november 2020 af de medlemsstater, der er medlemmer af OIV, idet de handler i fællesskab i Unionens interesse.
            
            
               Artikel 2
            
            
               1.Hvis der er sandsynlighed for, at den i artikel 1 omhandlede holdning bliver påvirket af ny videnskabelig eller teknisk information inden eller under møder i OIV, anmoder de medlemsstater, der er medlemmer af OIV, om, at afstemningen på OIV's generalforsamling udskydes, indtil Unionens holdning er fastlagt på grundlag af de nye elementer.
            
            
               2.De medlemsstater, der er medlem af OIV, og som handler i fællesskab i Unionens interesse, kan efter samordning, i første omgang på stedet og uden at Rådet træffer yderligere afgørelse om fastlæggelse af Unionens holdning, bifalde ændringer til de i bilaget omhandlede udkast til resolutioner, som ikke ændrer det materielle indhold.
            
            
               Artikel 3
            
            
               Denne afgørelse er rettet til medlemsstaterne.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).
               
               
                  
                     (2)
                  
                        Kommissionens delegerede forordning (EU) 2019/934 af 12. marts 2019 om supplerende regler til Europa-Parlamentets og Rådets forordning (EU) nr. 1308/2013 for så vidt angår vindyrkningsområder, hvor alkoholindholdet kan forhøjes, de tilladte ønologiske fremgangsmåder og restriktioner for produktion og konservering af vinavlsprodukter, minimumsalkoholindholdet for biprodukter og deres bortskaffelse samt offentliggørelsen af OIV-dossierer (EUT L 149 af 7.6.2019, s. 1).
               
               
                  
                     (3)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 64.
               
               
                  
                     (4)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64.
               
               
                  
                     (5)
                  
                        Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).
               
               
                  
                     (6)
                  
                        Kommissionens delegerede forordning (EU) 2019/934 af 12. marts 2019 om supplerende regler til Europa-Parlamentets og Rådets forordning (EU) nr. 1308/2013 for så vidt angår vindyrkningsområder, hvor alkoholindholdet kan forhøjes, de tilladte ønologiske fremgangsmåder og restriktioner for produktion og konservering af vinavlsprodukter, minimumsalkoholindholdet for biprodukter og deres bortskaffelse samt offentliggørelsen af OIV-dossierer (EUT L 149 af 7.6.2019, s. 1).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 18.9.2020
            COM(2020) 570 final
            BILAG
            til
            Forslag tilRÅDETS AFGØRELSE
            om den holdning, der skal indtages på Den Europæiske Unions vegne i Den Internationale Vinorganisation (OIV)
            
               
         
         
            
               BILAG
            
            
               Medlemsstaterne, som handler i fællesskab i Unionens interesse, støtter, med forbehold af eventuelle ændringer på grundlag af ny udvikling, kun følgende resolutionsudkast på trin 7 vedrørende ønologiske fremgangsmåder, renheds- og identitetsspecifikationer for stoffer, der anvendes i forbindelse med ønologiske fremgangsmåder, og analysemetoder til bestemmelse af sammensætningen af vinavlsprodukter:
            
            
            
               –OENO-TECHNO 17-614A — Behandling af most med adsorbente styrendivinylbenzengranulater
            
            
               –OENO-TECHNO 17-614B — Behandling af vin med adsorbente styrendivinylbenzengranulater
            
            
               –OENO-TECHNO 18-634 — Behandling af druer ved hjælp af pulserede elektriske felter — (PEF)
            
            
               –OENO-TECHNO 19-659 — Ajourføring af side 3.3.14. Behandling med carboxymethylcellulose
            
            
               –OENO-MICRO 16-594B — Fjernelse af vilde mikroorganismer i most ved hjælp af kontinuerlige højtryksprocesser (ultrahøjtrykshomogenisering — UHPH)
            
            
               –OENO-SPECIF 18-643 — Monografi for adsorbente styrendivinylbenzengranulater
            
            
               –OENO-SPECIF 18-644 — Monografi for calciumsulfat
            
            
               –OENO-SPECIF 18-645 — Metode til bestemmelse af middelmolekylmassen for kaliumpolyaspartat
            
            
               –OENO-SCMA 17-618 — Kvantificering af glukose, æblesyre, eddikesyre, fumarsyre, shikimsyre og sorbinsyre i vin ved hjælp af kvantitativ kernemagnetisk resonansspektrometri (1H NMR)
            
            
               –OENO-SCMA 17-620 — Bestemmelse af alkylphenoler i vin ved hjælp af gaskromatografi-massespektrometri (GC-MS eller GC-MS/MS)